Ökodisaini tööplaan aastateks 2016–2019

1. Sissejuhatus

ELil on mitu õigusakti, millega rakendatakse ELi energia- ja kliimapoliitika eesmärke mitmes tegevussuunas. Ökodisainiga, mida täiendavad energiamärgistuse eeskirjad, toetatakse komisjoni üldist prioriteeti tugevdada Euroopa konkurentsivõimet ning hoogustada töökohtade loomist ja majanduskasvu. Sellega tagatakse võrdsed võimalused siseturul, edendatakse investeeringuid ja innovatsiooni jätkusuutlikul viisil ning aidatakse tarbijatel säästa raha, vähendades CO2-heiteid. Sellega aidatakse kaasa energialiidu ja 2030. aastaks seatud energiatõhususe eesmärgi, ühiselt kokku lepitud kliimaeesmärkide ning tugevama ja õiglasema siseturu loomise eesmärgi saavutamisele. Ökodisaini ja energiamärgistuse raamistik on olnud üks kõige tulemuslikumatest poliitikainstrumentidest ELi tasandil energiatõhususe edendamiseks, arvestades et selle abil on hinnanguliselt võimalik saavutada ligikaudu pool 2020. aasta energiasäästu eesmärgist. Ökodisaini ja energiamärgistuse õigusraamistikul on kaks eesmärki: tagada, et turule tuleb suurema energiatõhususega tooteid (tänu ökodisainile), ning julgustada tarbijaid kasuliku teabe alusel ostma kõige energiatõhusamaid tooteid ja anda neile selleks võimalus (energiamärgistuse abil). Seeläbi vähendab kõnealune raamistik tarbijate ja ettevõtjate energiatarbimist ja sellest tulenevalt omakorda nende energia- ja kommunaalteenuste arveid. Raamistik kaitseb samuti siseturgu ja aitab vältida ettevõtjatele ja tarbijatele erinevatest riiklikest nõuetest tekkivaid ebavajalikke kulusid.

2020. aastaks peaks selle raamistiku alusel hinnanguliselt säästetama primaarenergiat ligikaudu 175 miljonit naftaekvivalenttonni aastas, mis on rohkem kui Itaalia iga-aastane primaarenergia tarbimine. Tarbijad säästavad seeläbi energiaarvetelt 490 eurot majapidamise kohta aastas. Lisaks sellele annab see poliitika aastas hinnanguliselt ligikaudu 55 miljardit eurot lisatulu tööstus-, hulgimüügi- ja jaemüügisektorile, millest osa võib tekitada asjaomastes sektorites kuni 800 000 otsest täiendavat töökohta. Seeläbi panustab see samuti energiajulgeolekusse, vähendades energia importimist ELi igal aastal 1,3 miljardi barreli nafta ekvivalendi võrra ning vähendades CO2-heiteid igal aastal 320 miljoni tonni võrra .

Energianõudluse vähendamine on üks energialiidu raamstrateegia viiest mõõtmest. Ambitsioonikas ja tõhus ökodisaini ja energiamärgistuse poliitika jääb hädavajalikuks, et aidata saavutada prioriteete, mille komisjon on energialiidule kehtestanud, ning see aitab saavutada kliimapoliitika eesmärke, milles lepiti kokku Pariisis 2015. aasta detsembris toimunud ÜRO kliimamuutuste raamkonventsiooni osaliste konverentsi 21. istungjärgul.

Ökodisaini tööplaan panustab komisjoni uude ringmajanduse algatusse, millega edendatakse toodete ja materjalide kogu olelusringi hõlmavate meetmete komplekti abil üleminekut ringlevamale majandusele ELis. Üha enam on vaja suurendada ressursitõhusust ELis ja sellest on saanud poliitiline prioriteet. Selles valdkonnas on võtmetähtsusega tootedisain, kuna see võib avaldada märkimisväärset mõju toote kogu olelusringi vältel, näiteks muutes toote vastupidavamaks, kergemini parandatavaks, korduskasutatavaks või ringlussevõetavaks. Ökodisaini direktiiv hõlmab juba praegu kogu olulist keskkonnamõju toodete olelusringi vältel, aga seni on keskendutud energiatõhususe parandamisele. Tulevikus peaks ökodisain panustama märksa suuremal määral ringmajandusse, näiteks tegeledes süstemaatilisemalt selliste materjalitõhususe küsimustega nagu vastupidavus ja ringlussevõetavus.

Käesolevas tööplaanis kehtestatakse komisjoni töö prioriteedid ökodisaini ja energiamärgistuse raamistikus aastateks 2016–2019. Tuginedes esimese kahe tööplaani alusel tehtud tööle, esitatakse uues tööplaanis kehtivate tootepõhiste meetmetega seotud käigus olevad tööd ja tulevased läbivaatamised, selles määratakse (uuringute, sidusrühmadega konsulteerimise ja mõjuhindamise abil) kindlaks täpsemalt uuritavad täiendavad tooterühmad, millele tuginetakse ökodisaini ja/või energiamärgistuse nõudeid käsitlevates võimalikes komisjoni ettepanekutes, ning selles kehtestatakse viis, kuidas ökodisain aitab paremini kaasa ringmajanduse eesmärkide saavutamisele. Ühiselt võivad ökodisaini tööplaani alusel uute toodete jaoks võetud uued meetmed ning olemasolevate meetmete läbivaatamised tekitada 2030. aastal hinnangulise iga-aastase primaarenergia säästu kokku rohkem kui 600 TWh (ehk 50 miljonit naftaekvivalenttonni). See on võrreldav Rootsi iga-aastase primaarenergia tarbimisega ja see on võrdväärne CO2-heite vähendamisega ligikaudu 100 miljonit tonni aastas 2030. aastal.

2. Ökodisaini tööplaani roll

Nii ökodisaini kui ka energiamärgistuse direktiiv on raamdirektiivid. Nendega on kehtestatud tingimused ja kriteeriumid rakendusmeetmete võtmiseks, millega kehtestatakse siduvad nõuded igale tooterühmale . Kõnealuse raamistiku põhjal uuritavate tooterühmade prioriteedid määratakse kindlaks korrapäraste tööplaanide alusel, nagu on ette nähtud ökodisaini direktiivi artikli 16 lõikes 1, milles on kehtestatud, et komisjon avaldab tööplaani, mis sisaldab järgneva kolme aasta jaoks energiaga seotud tooterühmade mittetäieliku loetelu, mida käsitatakse ettevalmistavate uuringute tegemisel ja lõpuks rakendusmeetmete kehtestamisel esmatähtsatena.

Käesolev uus tööplaan tugineb tööle, mis on alates 2005. aasta keskpaigast tehtud 2005. aasta ökodisaini direktiivi artikli 16 lõikes 2 loetletud tooterühmade valdkonnas (üleminekuperiood), ning esimesele kahele tööplaanile ajavahemikuks 2009–2011 ja 2012–2014 .

3. Ülevaade olukorrast

3.1. Võetud rakendusmeetmed

Osutatud töö prioriseerimise tulemusena algatas komisjon ettevalmistavad uuringud, mille tulemuseks on 28 ökodisaini määruse, 16 energiamärgistuse delegeeritud määruse ning 3 tunnustatud vabatahtliku kokkuleppe vastuvõtmine.

Lisaks sellele võeti nende tooterühmade jaoks kasutusele ligikaudu 40 standardimismandaati. Ökodisaini määrusi toetavate kehtivate harmoneeritud standardite loetelu on saadaval Europa veebisaidil .

3.2. Käimasolev töö

Käesoleva tööplaani kasutuselevõtu ajal on veel käimas ja erinevas arenguetapis töö mitme kindlaksmääratud prioriteetse tooterühmaga. Allpool tabelis on esitatud ülevaade käimasolevast tööst ja samuti eeldatavatest säästudest, kui vastavad andmed on kättesaadavad.

Koos käesoleva tööplaaniga võtab komisjon järgmised meetmed, mis võimaldavad 2030. aastal säästa hinnanguliselt rohkem kui 100 Twh primaarenergiat aastas:

õhukütteseadmete ja jahutusseadmete ökodisaini meede,